《中秋夜与俦弟玩月用西涯韵》
明代·吴俨

谁悬明镜在中天，把酒无从问谪仙。昨日雨随风作党，今宵人与月俱圆。

对床已办留同叔，得句何烦梦惠连。弟劝兄酬须尽醉，西楼一缺又明年。

作者简介：吴俨（1457－1519），字克温，号宁庵，南直隶宜兴县人（今江苏宜兴）人。成化二十三年（1487）进士，选庶吉士，授编修，历侍讲学士，掌南京翰林院。正德二年（1507），忤刘瑾被夺职。刘瑾败，吴俨复官历礼部左、右侍郎。正德十一年，进南京礼部尚书。正德十三年，吴俨率大臣上疏谏阻武宗北游宣府、大同。正德十四年五月初十日卒于位，年六十三，赠太子少保，谥文肃。有《吴文肃公摘稿》。